สทนช. ย้ำภาคตะวันออกเฉียงเหนือยังมีฝนตกในหลายพื้นที่ จำเป็นต้องเร่งระบายน้ำออกสู่แม่น้ำโขงเร่งด่วน
สทนช. ย้ำภาคตะวันออกเฉียงเหนือยังมีฝนตกในหลายพื้นที่ จำเป็นต้องเร่งระบายน้ำออกสู่แม่น้ำโขงเร่งด่วน นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวถึงสถานการณ์อุทกภัยภาคตะวันออกเฉียงเหนือ ว่า ยังมีพื้นที่ที่ประสบภัยน้ำท่วมอยู่ 10 จังหวัด แต่มีพื้นที่ที่น้ำท่วมค่อนข้างรุนแรง 4 จังหวัด คือ ร้อยเอ็ด ยโสธร ศรีสะเกษ และอุบลราชธานี จากการเฝ้าระวังและติดตามข้อมูลพบยังมีฝนตกในพื้นที่ แต่ปริมาณน้ำไม่ส่งผลกระทบต่อน้ำท่วมที่จังหวัดอุบลราชธานี ปัจจุบันยังมีปริมาณน้ำอยู่ประมาณ 2,100 ล้านลูกบาศก์เมตร ที่ผ่านมา สทนช. ได้ประสานให้หน่วยงานบริหารจัดการด้วยการหน่วงน้ำไว้ในอ่างเก็บน้ำให้มากที่สุด โดยเฉพาะที่เขื่อนลำปาว จังหวัดกาฬสินธุ์ ได้หยุดปล่อยน้ำไม่ให้ปริมาณน้ำในพื้นที่เหนือเขื่อนไหลลงมาสมทบปริมาณน้ำที่ท่วมอยู่ในปัจจุบัน ทั้งนี้ ช่วงที่ผ่านมาเขื่อนลำปาวมีส่วนสำคัญช่วยลดปริมาณน้ำท่วม หากไม่มีเขื่อนลำปาวปริมาณน้ำอีกกว่า 1,000 ล้านลูกบาศก์เมตร จะไหลลงมาท่วมในพื้นที่ 4 จังหวัดดังกล่าวรุนแรงกว่าที่เป็นอยู่แน่นอน ซึ่งสาเหตุหลักส่งผลให้จังหวัดอุบลราชธานี ประสบปัญหาน้ำท่วมมี 3 ปัจจัยหลัก คือ น้ำมาจากลำน้ำชี ร้อยละ 50 เพราะการเร่งระบายน้ำจากที่เกิดฝนตกหนักในจังหวัดขอนแก่น กาฬสินธุ์ และจังหวัดร้อยเอ็ด แม้เขื่อนลำปาวจะเก็บน้ำกว่า 1,000 ล้านลูกบาศก์เมตร และมีลำน้ำยังที่เป็นลำน้ำสาขาของลำน้ำชีแต่ไม่มีแหล่งเก็บน้ำ โดยแนวทางที่ต้องทบทวนระยะสั้น คือ ใช้ประตูน้ำในลำน้ำชีที่มีหรี่บานลงเพื่อหน่วงน้ำก่อน ส่วนระยะกลางจะเร่งทำโครงการก่อสร้างทางผันน้ำชีตอนล่าง พร้อมอาคารประกอบ อำเภอเขื่องใน จังหวัดอุบลราชธานี งบประมาณ 310 ล้านบาท ที่เป็นการขุดลอกคลองเชื่อมต่อแนวตะวันตก - ออก เพื่อดึงน้ำออกจากลำน้ำชี – ยัง ขณะนี้โครงการสำรวจออกแบบแล้วจะทำได้ในปี 2563 ปริมาณส่วนที่เหลือ ร้อยละ 25 มาจากลำน้ำมูล และลำเซบาย ร้อยละ 25 ซึ่งไม่มีแหล่งเก็บกักน้ำเช่นเดียวกัน แนวทางเร่งด่วน คือ ต้องอั้นน้ำบางส่วนจากประตูน้ำในลำน้ำมูลและทยอยเร่งระบายน้ำออกทางแม่น้ำโขงทางเดียวและสุดท้ายปัจจัยจากแม่น้ำมูลจากจังหวัดอุบลราชธานีถึงโขงเจียม จะมีแก่งสะพือที่สภาพของหินในแก่งกีดขวางทางน้ำที่จะระบายลงสู่แม่น้ำโขงต้องระดมเครื่องผลักดันน้ำกว่า 260 เครื่อง ติดตั้งในแม่น้ำมูลเพื่อผลักดันน้ำออกให้เร็วที่สุด แต่ปริมาณน้ำค่อนข้างมากจึงต้องใช้ระยะเวลาระบายอีกประมาณ 20 - 25 วัน จึงต้องศึกษาทางผันน้ำอ้อมแก่งสะพือเพื่อเร่งระบายน้ำลงสู่แม่น้ำโขงได้รวดเร็วขึ้นโดยเร่งด่วน